Malema beskuldig ANC van verkiesingsbedrog | Maroela Media
Die EFF se ondersteuning het tydens die verkiesing toegeneem en 44 LP's sal die party in die Nasionale Vergadering verteenwoordig, maar Malema voer aan die ANC sal op 'n bedrieglike wyse in Gauteng aan bewind wees.
"Die ANC het nie 50% [in Gauteng] gekry nie. Hulle het die verkiesing gemanipuleer, net soos hulle in 2014 gedoen het," het hy aan verslaggewers gesê by die EFF se hoofkantoor in Braamfontein, Johannesburg.
Volgens Malema het die EFF, "as 'n vredeliewende organisasie", die provinsiale uitslae aanvaar en sal hard werk om die ANC te ontsetel. Die EFF het 14,69% in Gauteng gewerf teenoor die DA se 27,45% en ANC se 50,19%.
Oor die party se lys van LP's het Malema gesê die nasionale voorsitter Dali Mpofu en tesourier Lee-Anne Mathys sal nie deel vorm van die EFF se parlementêre koukus nie. Die party het besluit om Mpofu toe te laat om op die EFF te fokus buite die parlement. Mathys is nie beskikbaar nie, weens gesondheidsprobleme.
Malema het die bestuur van die Onafhanklike Verkiesingskommissie (OVK) gemaan om sy stelsels te verbeter voor die plaaslikeregeringsverkiesing in 2021.
"Die EFF is besorg oor berigte dat persone twee keer gestem het. Die OVK moet onafhanklike ouditeure aanstel om die omvang van die dubbelstemmers te bepaal. Die OVK moet bo verdenking wees, want sy onvermoë en onbekwaamheid sal tot geweld en 'n onwerkbare politieke omgewing lei."
Hy het niepresterende EFF-raadslede en LP's veroordeel. "Die party het 'n verslag ontvang van beamptes wat tydens verkiesingsveldtogte gedros het en hulle sal vervang word. Nuttelose LP's wat geen waarde toevoeg nie, sal ook vervang word. Ek het die Vrystaat besoek en 'n raadslid gevind wat 12 maande lank op kraamverlof was. In die EFF is daar gevolge as jy nie presteer nie."
Malema het gesê die EFF en die DA is reeds in gesprekke oor 'n koalisieregering in Gauteng. "Tshwane sal 'n EFF-burgemeester hê en die DA sal burgemeesterskomiteelede wees. In Johannesburg sal dit 'n DA-burgemeester wees met EFF-burgemeesterskomiteelede. Ek is huiwerig om [Johannesburg-burgemeester Herman] Mashaba te verwyder, want daardie ANC-mense hou niks van hom nie. Enigiemand wat die ANC traumatiseer, is my held. Ons ondersteun Mashaba en dink hy moet as burgemeester aanbly."
Die DA-mens het klaar gestem, nou is hulle uitgelewer aan die EFF, die wat eintlik VF+ moes gestem het.
ek wonder, as die ANC nou wel 48 of 49% gekry het, so die EFF dan saam met die wit rassistiese DA wat so vol uitbuitende wit monopoliekapitaal is, in koalisieregering gegaan het???
Hier kom n ding……..
Vredeliewende organisasie. Dit is nuus vir my.
Nou gaan ons die seun van die grond hoor! Van 6% malema na 9% malema regeer hy alreeds die hele land en hy sal, met behulp van die media, dat ons deeglik kennis neem.